Lesersbrief: Teen wie word nou gediskrimineer?Hügo Krüger. Foto: Verskaf. Hügo Krüger van Frankryk skryf: Laas Maandag het talle Suid-Afrikaners die strate ingevaar om teen plaasmoorde te betoog. Dit kom voor asof die Suid-Afrikaanse regering nog te slap is om die kwessie ernstig op te neem ten spyte daarvan dat die sosiale media aan die gons was en twee boere ongelukkig op dieselfde dag nog vermoor is. Plaasmoorde is ŉ ernstige saak en dit moet nie weggepraat word nie. Om plaasmoorde onder die loep te wil sit, beteken nie dat boere se lewens verhewe is bo ander s’n nie en nog minder dat daar een of ander absurde heimweë na die verlede is nie. Die feit is eenvoudig dat daar aandag aan gegee moet word; dat die sosiale neigings waaronder dit plaasvind wetenskaplik verstaan en aangespreek móét word. Dit gebeur in ŉ bepaalde mileu, dit is ŉ unieke misdaadsverskynsel en die oplossings sal heel waarskynlik ook uniek wees. Hoekom wil dit voorkom asof dit te veel is om te vra? Ek vra met trane in my oë: Wie gaan seerkry as ons die probleem rasioneel benader? Laastens het die politieke leiers almal die punt gemis met hulle blatante onkenning of veralgemeningspropaganda, soos byvoorbeeld die frase: “Alle lewens is belangrik.” Natuurlik is alle lewens belangrik, wie op aarde weet dit nou nie? As die politici hulle ideologiese oogklappe kan afhaal, sal hulle miskien die volgende vraag kan beantwoord: “Van wanneer af is om onderskeid te kan tref, gelykstaande aan diskriminasie?” Duidelik wil sommiges nie die verskil verstaan nie.